Gilead Skul ni yɔɔ Patterson, New York lɛ\nTeokrase tsɔsemɔi ebafee Yehowa Odasefoi akadimɔ nii titri kɛjɛ blema tɔ̃ɔ. Ato skul krɛdɛi komɛi ahe gbɛjianɔ ahã mɛi ni kɛ amɛbe fɛɛ shiɛɔ Maŋtsɛyeli lɛ he sane lɛ, koni amɛnyɛ ‘amɛtsu amɛsɔɔmɔ lɛ he nii pɛpɛɛpɛ.’​—2 Timoteo 4:5.\nGbɛgbamɔ Sɔɔmɔ Skul. Kɛ́ mɔ ko tsɔ daa gbɛgbalɔ ni ená afi lɛ, ebaaya skul ni ato he gbɛjianɔ ahã gbɛgbalɔi ní akɛ gbii ekpaa feɔ lɛ. Bei pii lɛ, afeɔ skul lɛ yɛ Maŋtsɛyeli Asa ko ni bɛŋkɛ lɛ nɔ. Yiŋtoo hewɔ ni afeɔ skul nɛɛ ji, ni akɛye abua gbɛgbalɔi lɛ ni amɛtsi amɛbɛŋkɛ Yehowa kpaakpa, koni amɛhe asa yɛ gbɛi srɔtoi ni atsɔɔ nɔ ashiɛɔ lɛ fɛɛ nɔ, ni amɛya nɔ amɛkɛ anɔkwayeli asɔmɔ.\nSkul Kɛhã Maŋtsɛyeli Sane Kpakpa Jajelɔi. Ato skul ni heɔ nyɔji enyɔ nɛɛ he gbɛjianɔ ni akɛye abua gbɛgbalɔi ni he esa ni miisumɔ ni amɛshi amɛshĩai ni amɛyasɔmɔ yɛ hei ni amɛhe baahia yɛ lɛ. Amɛkɛ nakai feemɔ kɛɔ akɛ, “Naa mi! Tsu mi!” ni amɛkɛkaseɔ Yesu Kristo ni ji Sane Kpakpa Jajelɔ ni fe fɛɛ ni sɔmɔ yɛ shikpɔŋ lɛ nɔ lɛ. (Yesaia 6:8; Yohane 7:29) Kɛ́ sane kpakpa jajelɔ ko shi eshĩa ni eyahi he ko shɔŋŋ lɛ, ebaabi ni etsake ehe ewo shihilɛ ni yɔɔ he ni etee lɛ mli. Ekolɛ, esoro kusum, kɔɔyɔŋ tsakemɔ, kɛ niyenii ni yɔɔ he ni etee lɛ kwraa yɛ emaŋ nɔ lɛ he. Ekolɛ ehe baahia po ni ekase jɛmɛ wiemɔ. Skul nɛɛ yeɔ ebuaa nyɛmimɛi oshijafoi kɛ gbalashihilɛ mli hefatalɔi ni eye afii 23 kɛmiimɔ 65 lɛ ni amɛná sui ni baaye abua amɛ yɛ amɛsɔɔmɔ lɛ mli, ni ebaaye ebua amɛ hu bɔ ni afee ni amɛná hesai ni baahã Yehowa kɛ egbɛjianɔtoo lɛ kɛ amɛ atsu nii kɛmɔ shi.\nBuu-Mɔɔ Gilead Skul. Yɛ Hebri mli lɛ, “Gilead” shishi ji, “Odaseyeli Tɛi Ni Ato Lɛ Kuu.” Kɛjɛ be ni ato Gilead skul lɛ shishi yɛ afi 1943 lɛ nɔ kɛbaa nɛɛ lɛ, atsu maŋsɛɛ sɔɔlɔi ni fa fe 8,000 ni Gilead etsɔse lɛ kɛtee “shikpɔŋ lɛ naagbeehei lɛ,” ni amɛyaye mɛi babaoo odase. (Bɔfoi 13:47) Be ni akɛ mɛi ni egbe Gilead skul lɛ naa lɛ tee Peru klɛŋklɛŋ kwraa lɛ, no mli lɛ asafo kome po bɛ jɛmɛ. Amrɔ nɛɛ, ayɛ asafoi ni fa fe 1,000 yɛ jɛmɛ. Be ni wɔmaŋsɛɛ sɔɔlɔi lɛ bɔi sɔɔmɔ yɛ Japan lɛ, no mli lɛ, Odasefoi ni yɔɔ jɛmɛ lɛ shɛɛɛ nyɔŋma. Amrɔ nɛɛ, ayɛ Odasefoi ni fa fe 200,000 yɛ jɛmɛ. Gilead skul ni heɔ nyɔji enumɔ lɛ yeɔ ebuaa skulbii lɛ ni amɛkaseɔ Nyɔŋmɔ Wiemɔ lɛ jogbaŋŋ. Afɔ̃ɔ gbɛgbalɔi krɛdɛi, maŋsɛɛ sɔɔlɔi, Betelbii, loo kpokpaa nɔkwɛlɔi nine koni amɛba skul nɛɛ, ni ajeɔ gbɛ atsɔseɔ amɛ koni amɛye amɛbua ni shiɛmɔ nitsumɔ lɛ amɔ shi yɛ jeŋ fɛɛ.\nMɛɛ yiŋtoo hewɔ afeɔ Gbɛgbamɔ Sɔɔmɔ Skul lɛ?\nNamɛi baanyɛ aya Skul Kɛhã Maŋtsɛyeli Sane Kpakpa Jajelɔi lɛ eko?\nKɛmaje Mɔ Ko Kɛmaje Mɔ Ko Mɛɛ Skul Srɔtoi Ato He Gbɛjianɔ Ahã Gbɛgbalɔi?